George Davis (redaktør)

George Davis (født 4. februar 1906, død 25. november 1957) var en innflytelsesrik amerikansk forfatter og forlagsredaktør.


== Familie og oppvekst ==
George Davis' foreldre innvandret til USA fra Canada. Han hadde tre eldre brødre og en søster som døde av difteri før han ble født. Faren arbeidet som farmasøyt i sin fetters apotek i Chicago mens han studerte medisin om kvelden; da George var tre år gammel tok faren avgangseksamen i medisin ved University of Illinois.
I 1918 flyttet familien til byen Highland Park, og George begynte på Tilden Elementary School samme år. Han hadde en umåtelig litterær appetitt, og hans far sørget derfor for at han fikk lov til å låne voksen litteratur på biblioteket. Han leste én bok om dagen, og var i stand til å huske alt han hadde lest. I 1919 begynte han på Central High School.
På denne tiden vendte broren Harold hjem fra Frankrike, der han hadde tjenestegjort under første verdenskrig, med sin franske kone Marguerite d'Hyevre. George lærte fransk fra Marguerite, og behersket språket flytende da han gikk ut av high school i 1923. Han begynte på City College (senere omdøpt til Wayne State University), men klarte ikke å slå seg til ro og flyttet til Chicago der han tok seg en kontorjobb i stålindustrien. Noe senere ble han ansatt i bokhandelen i varemagasinet Marshall Field's. I desember 1926 dro han tilbake til Highland Park for å be sin far om lov – og økonomisk støtte – til å dra til Paris. Den franske hovedstaden var da tilholdssted for en mengde amerikanske forfattere og kunstnere.


== Forfatter og forlagsredaktør ==


=== Romanutgivelse ===
George Davis' eneste roman ble utgitt i 1931 på forlaget Harper Collins; Davis var da 24 år gammel. Boken hadde tittelen The Opening of a Door, og anmelderne ga den meget gode kritikker. Kritikeren Clifton Fadiman skrev blant annet:«(T)he smoothness of the prose, the unity of the tone. . . are all the marks of a practiced craftsman. It is one of the most unfirstish first novels I have ever read. It is difficult to believe it is the work of one so young.» (Norsk: «(D)en språklige flyten, den sammenhengende stilen.... er alt sammen karakteristisk for en erfaren skribent. Dette er en av de mest ikke-debutant-aktige debutromanene jeg noensinne har lest. Det er vanskelig å tro at dette er skrevet av en så ung forfatter.»)


=== Redaktørvirksomhet ===
George Davis var redaktør i det anerkjente tidsskriftet Harper's Magazine fra 1936 til 1940. I 1940 fikk han sparken i Harper's, og begynte som redaktør i damebladet Mademoiselle, som i tillegg til å være et motemagasin også ble kjent for å trykke noveller av en rekke av de fremste amerikanske forfatterne. Davis arbeidet for Mademoiselle i åtte år. Han var en av de første som oppdaget og støttet senere litterære størrelser som Truman Capote, Ray Bradbury, Jane Bowles og Robert Lowry. 


=== February House ===
I oktober 1940 stiftet Davis og hans venner, deriblant den kjente burleskdanseren Gypsy Lee Rose, kunstnerkollektivet «February House» i Brooklyn Heights, på adressen 7 Middagh Street. Det var Anaïs Nin som fant på kallenavnet «February House», på bakgrunn av at en rekke av kunstnerne som tok bosatte seg i dette huset hadde fødselsdag i februar. Huset ble et arnested for kulturelle begivenheter. Blant beboerne var Benjamin Britten, W.H. Auden, Jane og Paul Bowles, og Carson McCullers. I 2005 ble det utgitt en bok om kollektivet.


== Senere år ==
Til tross for at han var homofil giftet Davis seg i 1951 med enken etter Kurt Weill, sangeren Lotte Lenya. Davis hadde kjent Weill og Lenya siden 1930-tallet, og ble en god støtte for Lenya etter at Weill døde i 1950. Det var en borgerlig vielse som fant sted i Rockland County. Brudeparets forlovere var Maxwell Anderson og Milton Caniff. I 1956 vendte ekteparet tilbake til Berlin, fordi Lotte Lenya skulle gjøre nye plateinnspillinger der. George Davis døde av hjerteinfarkt i Berlin i 1957.


== Davis i litteraturen ==
I Truman Capotes ikke fullførte, satiriske verk Answered Prayers er George Davis modell for figuren «Boaty».


== Referanser ==